རྒྱུད་ལས།ཁྱད་པར་རླུང་གྱུར་གཟེར་འཕྲིག་འཕེལ་འགྲིབ་བྱེད།སྐྲངས་ལ་ནག་པོ་སྔོན་པོའི་ཐིག་ལེ་འོང།མཁྲིས་གྱུར་དྲོད་ཆེ་དམར་ལ་རེག་མི་བཟོད།ཁྲག་གྱུར་ཚ་འབྲབ་མདོག་དམར་འདྲུལ་བར་བྱེད།བད་ཀན་ལས་གྱུར་གཡའ་ལྕི་ཚོར་བ་མེད།ཞེས་རླུང་ཤས་ཆེ་བའི་དྲེག་ནད་ཡིན་ན་གཟེར་ཟུག་ཆེ་ཞིང་སྐྲངས་པ་འཕེལ་འབྲི་བྱེད་པ་དང།སྐྲངས་པའི་མདོག་ནག་པོའམ་སྔོན་པོ་འོང་བ།ཡན་ལག་རེངས་ཤིང་སོར་མོ་འཁུམས་པ།སྙིང་ལ་གྲང་མོ་མི་འདོད་ཅིང་ན་སར་གླན་ན་ཕན་པའི་སྙམ་བྱེད་པ།མཁྲིས་པ་ལས་གྱུར་བ་ནི་དྲོད་ཆེ་ཞིང་སྐྲངས་མདོག་དམར་ལ་རེག་པའི་ཚེ་ན་ན་ཚ་བསྲན་མི་བཟོད་པ།ཁྲག་ལས་གྱུར་བ་ནི་ཟང་མའི་མདོག་ལྟར་རབ་ཏུ་དམར་ཞིང་སྐྲངས་པ་ཆེར་རྒྱས་ཀྱིས་ཚ་འབྲབ་བྱེད་པ།བད་ཀན་ལས་གྱུར་པ་ལ་གཡའ་བ་ཞེས་ཟ་འཕྲུག་འབྱུང་བ་དང།ལུས་ལྕི་ལ་འགུལ་བསྐྱོད་དཀའ་བ།ལུས་ཀྱི་རེག་བྱ་མི་བསལ་བའོ།།